# Bilag 6 - Sygefravær

Parterne ønsker fokus på sygefravær og ønsker at nedbringe sygefraværet og sikre medarbejderens tilknytning til arbejdspladsen.

Årsagerne til sygefravær er ofte meget komplekse og kan tit relateres til forhold både på arbejdspladsen og udenfor arbejdspladsen. Det er derfor vigtigt, at man får kortlagt mulige årsager til sygefravær, og ud fra denne kortlægning forsøger at nedbringe sygefraværet.

Parterne understreger i den forbindelse behovet for dialog mellem den sygemeldte og lægepraksis om situationen på såvel kort som på langt sigt.

**Målet er:**

* At mindske sygefraværet
* At følge op på sygefravær
* At opretholde medarbejderens tilknytning til virksomheden
* At få fokus på mulighederne for nedbringelse af sygefravær

**Konkrete redskaber kunne være:**

* + Procedure for sygemelding
	+ Analyse af fraværsårsager
	+ Sygefraværssamtaler
	+ Rundbordssamtaler,
	Anvendelse af delvis syge-/raskmelding i større omfang
	+ At give mere plads til medarbejdere med kroniske lidelser via anvendelse af såkaldte § 56-aftaler med kronisk syge medarbejdere
	+ At formalisere kontakt mellem sygemeldte og virksomhed i større omfang

For at forebygge fremtidigt sygefravær drøftes mulige arbejdsmiljørelaterede årsager til sygefravær i forbindelse med arbejdspladsens arbejde med arbejdsmiljøet. Hvis der findes en arbejdsmiljøgruppe inddrages denne i drøftelserne.